Упркос свим недостацима КВ-1 је проглашен успешним тенком. Већ 5. септембра 1939. прототип је послан у Москву где је 25. септембра приказан совјетској влади. Након што је 8. октобра враћен у Лењинград, настављена су тестирања. Међутим 30. новембра 1939. Црвена армија је напала Финску и сваки тенк јој је био и те како потребан. Врховна команда Црвене армије закључила је како је то права прилика да се тестирају и њени нови тешки тенкови. Тако су КВ-1, СМК-а и Т-100 послали у 91. тенковски батаљон 20. тешке тенковске бригаде која је добила задатак борбе против Финаца.